HR Službeni list Europske unije C 312/14

Objava zahtjeva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

2013/C 312/15

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1).

JEDINSTVENI DOKUMENT

UREDBA VIJEĆA (EZ) br. 510/2006

o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (2)

„REQUEIJÃO DA BEIRA BAIXA”

EZ br.: PT-PDO-0005-0847-10.01.2011

ZOZP ( ) ZOI ( X )

1. Naziv

„Requeijão da Beira Baixa”

2. Država članica ili treća zemlja

Portugal

3. Opis poljoprivrednog ili prehrambenog proizvoda

3.1. Vrsta proizvoda

Razred 1.4 – Ostali proizvodi životinjskog podrijetla (jaja, med, različiti mliječni proizvodi osim maslaca itd.)

3.2. Opis proizvoda na kojeg se odnosi naziv iz točke 1.

„Requeijão da Beira Baixa” proizvodi se taloženjem ili zgrušnjavanjem laktoalbumina i laktoglobulina uslijed zagrijavanja sirutke kao nusproizvoda proizvodnje „Queijos da Beira Baixa” („ZOI Queijo de Castelo Branco”, „ZOI Queijo Amarelo da Beira Baixa”, „ZOI Queijo Picante da Beira Baixa”) i dobiva se na određenom zemljopisnom području. Isporučuje se kao svježi, nefermentirani proizvod.

3.2.1. Kemijske karakteristike

Proizvod je heterogenog sastava jer nastaje od mlijeka dviju vrsta preživača, ovaca i koza, te od različitih vrsta sireva koji se proizvode različitim postupcima.

Vlaga: od 60 % do 70 %

Ukupan sadržaj masti – od 14 g do 19 g/100 g proizvoda

Ukupan sadržaj bjelančevina – od 10 g do 13 g/100 g proizvoda

Pepeo – od 1,4 g do 1,8 g/100 g proizvoda

3.2.2. Fizikalna svojstva

Oblik: „Requeijão da Beira Baixa” ima oblik krnjeg stošca i karakterističan križni uzorak tradicionalnih pletenih ili plastičnih košara u koje se proizvod polaže radi cijeđenja. Masa svakog komada varira između 150 grama i 400 grama.

Tekstura: Proizvod se isporučuje bez kore. Proizvod je meke konzistencije i lagane, zrnate teksture; može se sjeći u kriške ili mazati, lako se reže i bijele je boje.

Okus i aroma: Proizvod je slatkog, mliječnog okusa i ugodnog bukea te se lako topi u ustima.

3.3. Sirovine (samo za prerađene proizvode)

„Requeijão da Beira Baixa” proizvodi se od sirutke dobivene kao nusproizvod proizvodnje „Queijos da Beira Baixa”, kojoj se dodaje pitka voda i svježe ovčje ili kozje mlijeko sa zemljopisnog područja koje je određeno dalje u tekstu.

Voda te ovčje i kozje mlijeko mogu činiti do 10 % ukupnog obujma korištene sirutke.

3.4. Hrana za životinje (samo za proizvode životinjskog podrijetla)

Jedini mogući sustav proizvodnje tradicionalan je ekstenzivan način pašarenja koji se temelji na maloj gustoći ispaše – cijele godine životinje provode većinu dana pasući, a uvečer se vraćaju u staju gdje se muzu i provode noć, barem tijekom zime. Životinje se hrane isključivo prirodnom krmom ili krmom koja je obogaćena pašnjačkim vrstama koje su prilagođene karakteristikama tla i klime regije, pa one tako utječu na ekstenzivnu poljoprivredu, a tijekom razdoblja oskudice dopunjavaju se uskladištenom stočnom hranom (sijenom i slamom) koja se žanje isključivo na zemljopisnom području proizvodnje koje je određeno u točki 4.

3.5. Posebni proizvodni postupci koji se moraju provesti u određenom zemljopisnom području

„Requeijão da Beira Baixa” dopunski je proizvod koji se dobiva u proizvodnji „ZOI Queijos da Beira Baixa” koja se odvija na istom zemljopisnom području.

Iako se „Requeijão da Beira Baixa” proizvodi na visokoj temperaturi, zbog visokog sadržaja bjelančevina, laktoze i vode dolazi do porasta mikroorganizama tijekom rukovanja nakon proizvodnje. Takve kvalitativne i kvantitativne promjene mikroflore dovode do izmijenjenih fizičkih i kemijskih svojstava proizvoda, što drastično utječe na njegovo prihvaćanje od strane krajnjeg potrošača.

To pretpostavlja da se cijeli proizvodni postupak „Requeijão da Beira Baixa” odvija u istim proizvodnim objektima kao i „ZOI Queijos da Beira Baixa”, pa time i na istom zemljopisnom području. U suprotnom bi niz različitih postupaka rukovanja doveo do pogoršanja kakvoće i autentičnosti, što bi naštetilo interesima proizvođačâ i potrošačâ.

3.6. Posebna pravila za rezanje, ribanje, pakiranje itd.

Iako se „Requeijão da Beira Baixa” proizvodi na visokoj temperaturi, zbog visokog sadržaja bjelančevina, laktoze i vode dolazi do porasta mikroorganizama tijekom rukovanja nakon proizvodnje. Takve kvalitativne i kvantitativne promjene mikroflore dovode do izmijenjenih fizičkih i kemijskih svojstava proizvoda, što drastično utječe na njegovo prihvaćanje od strane krajnjeg potrošača.

Zbog toga materijali koji se upotrebljavaju za pakiranje „Requeijão da Beira Baixa” ili dolaze u doticaj s njim moraju biti neštetnog i inertnog sastava. Dopušteno je vakuumsko pakiranje te bilo koji drugi oblici pakiranja za koje je dokazano da se njima jamče neophodni uvjeti za očuvanje proizvoda i njegova sveukupna kakvoća.

Nadalje, kako bi se izbjeglo ponovljeno rukovanje proizvodom kojim bi se mogla ugroziti njegova kakvoća, proizvod se smije pakirati samo jednom nakon što stigne na područje koje je određeno u točki 4.

3.7. Posebna pravila za označivanje

Osim ispunjavanja zakonskih zahtjeva u pogledu označivanja, na etiketi proizvoda mora se nalaziti i sljedeći logotip:

4. Sažeta definicija zemljopisnog područja

Zemljopisnim područjem proizvodnje sirovina te obrade i pakiranja, kao i zemljopisnim područjem proizvodnje „Queijos de Beira Baixa”, obuhvaćene su općine (concelhos) Belmonte, Castelo Branco, Fundão, Idanha-a-Nova, Mação, Oleiros, Penamacor, Proença-a-Nova, Sertã, Vila de Rei, Vila Velha de Ródão i župe (freguesias) Aldeia de São Francisco, Aldeia do Souto, Barco, Boidobra, Casegas, Conceição, Covilhã, Dominguiso, Ferro, Orjais, Ourondo, Peraboa, Peso, Santa Maria, São Jorge da Beira, São Martinho, São Pedro, Sobral de São Miguel, Teixoso, Tortosendo, Vale Formoso i Vales do Rio u općini Covilhã.

5. Povezanost sa zemljopisnim područjem

5.1. Posebnost zemljopisnog područja

Tradicionalni ekstenzivni načini pašarenja u regiji usko su povezani s prevladavajućom klimom i vrstama tla, s obzirom na to da one uvelike uvjetuju razvoj krmnih kultura. Klima regije obilježena je visokim prosječnim godišnjim temperaturama, dugim, vrućim i suhim ljetima i umjerenim zimama, uz relativno nisku ukupnu količinu padalina i povremeni mraz. Prevladavajuća je značajka suhoća koja raste sa sjevera prema jugu ili sa zapada prema istoku.

Prirodne pašnjake koji rastu na pjeskovitom tlu čine trave većeg dosega i sposobnosti busanja (Agrostias, Poa, itd.) i jednogodišnje mahunarke veće vrijednosti za ispašu (Ornitopus, T. Cherleri, T. Arvense, itd.). Lokalni pašnjaci na rahlim tlima granitnog porijekla koje čine spororastuće jednogodišnje trave (Vulpia, Periballia) te nešto mahunarki manje prehrambene vrijednosti (Trifolium angustifolium i T. Stellatum) niske su kakvoće i prinosa. Na tlima škriljevačkog podrijetla koja dobro zadržavaju vodu nalaze se pašnjaci prihvatljive kakvoće na kojima prevladavaju jednogodišnje trave, a česte su trajnice (Lolium spp.). Mahunarke su općenito dobre hranidbene vrijednosti (Tifolium spp. i Ornithopus).

Stoga je jasno da, uz toliku raznolikost, „Requeijão da Beira Baixa” svoj ugled dijelom duguje naslijeđenoj mudrosti iz dobre prakse zajednica koje, suočene s heterogenošću dostupnih sirovina ovisno o godišnjem dobu, vrstama koje daju mlijeko, korištenoj tehnologiji i vrstama sira od kojih se dobiva sirutka, uspijevaju proizvesti visokokvalitetan proizvod ujednačena okusa.

5.2. Posebnost proizvoda

Posebnost proizvoda i njegove karakteristike rezultat su korištenih sirovina i načina njihova dobivanja, a kako je gore navedeno uvelike su i posljedica dobre prakse zajednica koje su uspjele očuvati proizvod koristeći tehnike i mudrost naslijeđene od predaka.

„Requeijão da Beira Baixa” proizvodi se od sirutke dobivene kao nusproizvod proizvodnje „Queijos da Beira Baixa” s istog područja. Sirutka se cijedi kako bi se uklonili ostaci skute, a voda se dodaje ako se u mlijeku stvara sol. Sirutka se potom zagrijava do temperature između 80 °C i 90 °C pri čemu se neprestano polagano miješa dok se ne počne zgrušavati, što se prepoznaje po pojavi pahuljica koje zbog male gustoće isplivaju na površinu. Temperatura se smanjuje, a miješanje se zaustavlja sve do trenutka neposredno prije vrenja, za što je potrebno od 15 do 30 minuta. Kako bi se dobila veća količina i bolja gustoća mase, obično se netom prije vrenja dodaje mala količina ovčjeg ili kozjeg mlijeka. Proizvod se zatim kutlačom vadi iz posude u kojoj se zgrušavao i ulijeva u male pletene ili plastične košare kako bi dobio željeni oblik, veličinu i konzistenciju. Ti su postupci plod godina neprekidnog rada na proizvodu u toj regiji, zahvaljujući čemu se u regiji razvila karakteristična konzistencija, oblik i veličina proizvoda.

5.3. Uzročno-posljedična veza između zemljopisnog područja i kvalitete ili karakteristika proizvoda (za ZOI) ili specifične kvalitete, ugleda ili drugih karakteristika proizvoda (za ZOZP)

Ovčje i kozje mlijeko namijenjeno za proizvodnju „Queijos da Beira Baixa”, od kojih se dobivaju sirovine za proizvodnju „Requeijão da Beira Baixa”, smije potjecati samo sa stočnih gospodarstava koje se nalaze na zemljopisnom području proizvodnje. Sustav proizvodnje mora biti tradicionalan ekstenzivan način pašarenja koji se temelji na maloj gustoći ispaše – životinje provode većinu dana pasući, a uvečer se vraćaju u staju gdje se muzu i provode noć, barem tijekom zime.

Temelj je ishrane stoga prirodna krma ili krma obogaćena pašnjačkim vrstama koje su prilagođene karakteristikama tla i klime regije. Uzgoj krmnog bilja za proizvodnju sijena i upotreba pokošenog sijena za ispašu i dalje je uobičajena praksa u cijeloj regiji. Stoga mlijeko ovaca i koza koje pasu u toj regiji ima određena obilježja koja ga povezuju s lokalnim okolišem i načinom uzgoja ovaca i koza.

Zahvaljujući svim tim zemljopisnim i ljudskim čimbenicima proizvod poprima posebne karakteristike zbog kojih se, zajedno s naslijeđenim tehnikama, znanjem i iskustvom koje se prenosi s generacije na generaciju, još i danas postupcima proizvodnje i pakiranja mogu dobiti posebni proizvodi koje potrošači prepoznaju i nazivaju ih po imenu regije izvornosti.

Upućivanje na objavu specifikacije

(Članak 5. stavak 7. Uredbe (EZ) br. 510/2006 (3))

http://www.dgadr.pt/images/docs/val/dop_igp_etg/Valor/CE_Requeijao_BB.pdf

(1) SL L 343, 14.12.2012., str. 1.

(2) SL L 93, 31.3.2006., str. 12. zamijenjena Uredbom (EU) br. 1151/2012.

(3) Vidi bilješku 2.